CELEX: E2017J0006
Language: el
Date: 2018-05-30 00:00:00
Title: Απόφαση του Δικαστηρίου, της 30ής Μαΐου 2018, στην υπόθεση E-6/17 — Fjarskipti hf. κατά Síminn hf. (Άρθρο 54 της συμφωνίας για τον ΕΟΧ — Κατάχρηση δεσπόζουσας θέσης — Συρρίκνωση του περιθωρίου κέρδους — Δικαίωμα αποζημίωσης — Δυνατότητα εφαρμογής των διατάξεων της συμφωνίας για τον ΕΟΧ ενώπιον των εθνικών αρχών — Σημασία της οριστικής απόφασης αρχής ανταγωνισμού)

20.9.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 335/19
            
         
      ΑΠΌΦΑΣΗ ΤΟΥ ΔΙΚΑΣΤΗΡΊΟΥ
      της 30ής Μαΐου 2018
      στην υπόθεση E-6/17
      Fjarskipti hf. κατά Síminn hf.
      
         (Άρθρο 54 της συμφωνίας για τον ΕΟΧ — Κατάχρηση δεσπόζουσας θέσης — Συρρίκνωση του περιθωρίου κέρδους — Δικαίωμα αποζημίωσης — Δυνατότητα εφαρμογής των διατάξεων της συμφωνίας για τον ΕΟΧ ενώπιον των εθνικών αρχών — Σημασία της οριστικής απόφασης αρχής ανταγωνισμού)
      
      (2018/C 335/11)
      Στην υπόθεση E-6/17, Fjarskipti hf. κατά Síminn hf. — ΑΙΤΗΣΗ προς το Δικαστήριο δυνάμει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, από το Πρωτοδικείο του Ρέικιαβικ (Héraðsdómur Reykjavíkur) όσον αφορά την ερμηνεία του άρθρου 54 της συμφωνίας για τον Ευρωπαϊκό Οικονομικό Χώρο, το Δικαστήριο, αποτελούμενο από τους Páll Hreinsson, Πρόεδρο, Per Christiansen (εισηγητή δικαστή) και τον Martin Ospelt (ad hoc), δικαστές, εξέδωσε απόφαση στις 30 Μαΐου 2018, το διατακτικό της οποίας έχει ως εξής:
      
                  1.
               
               
                  Το φυσικό ή νομικό πρόσωπο πρέπει να έχει τη δυνατότητα να επικαλείται το άρθρο 54 ΕΟΧ, όπως συνιστά, ή κατέστη, μέρος του εγχώριου δικαίου, με σκοπό να διεκδικήσει αποζημίωση ενώπιον εθνικού δικαστηρίου για παραβίαση των απαγορεύσεων που προβλέπει η εν λόγω διάταξη.
               
            
                  2.
               
               
                  Δεν αποτελεί προϋπόθεση για την εκτίμηση του δικαστηρίου επί αγωγής αποζημίωσης για παραβίαση των κανόνων του ανταγωνισμού η εθνική αρχή ανταγωνισμού να έχει εκδώσει οριστική απόφαση με την οποία διαπιστώνεται παράβαση του άρθρου 54 της συμφωνίας για τον ΕΟΧ. Σε περίπτωση που εθνική αρχή ανταγωνισμού έχει εκδώσει τέτοια απόφαση, δεν απαιτείται βάσει του δικαίου του ΕΟΧ η απόφαση να είναι δεσμευτική για τα εθνικά δικαστήρια σε παρεπόμενη αγωγή. Δεδομένου ότι δεν υπάρχει διάταξη του δικαίου του ΕΟΧ που να διέπει τη διαδικασία και τα ένδικα μέσα για παραβιάσεις του δικαίου του ανταγωνισμού, εναπόκειται στη δικονομική αυτονομία κάθε κράτους ΕΟΧ να καθορίζει τους λεπτομερείς κανόνες σχετικά με τη σημασία που πρέπει να αποδίδεται στην οριστική απόφαση, με την επιφύλαξη των αρχών της ισοδυναμίας και της αποτελεσματικότητας.
               
            
                  3.
               
               
                  Το γεγονός ότι μια επιχείρηση που κατέχει δεσπόζουσα θέση υποχρεούται να αγοράζει υπηρεσίες τερματισμού από άλλους φορείς εκμετάλλευσης σε τιμή υψηλότερη από τη δική της, δεν αναιρεί τη διαπίστωση ότι η τιμολογιακή πρακτική της κατέχουσας δεσπόζουσα θέση επιχείρησης υπό τη μορφή της συρρίκνωσης των περιθωρίων κέρδους, συνιστά κατάχρηση δεσπόζουσας θέσης κατά την έννοια του άρθρου 54 της συμφωνίας για τον ΕΟΧ.
               
            
                  4.
               
               
                  Αρκεί για τη διαπίστωση παράνομης συρρίκνωσης του περιθωρίου κέρδους, κατά παράβαση του άρθρου 54 της συμφωνίας για τον ΕΟΧ, το γεγονός ότι η εν λόγω επιχείρηση κατέχει δεσπόζουσα θέση στη σχετική αγορά χονδρικής. Δεν απαιτείται η εν λόγω επιχείρηση να κατέχει δεσπόζουσα θέση και στη σχετική αγορά λιανικής.